Eigendur veitingastaðanna Flame og Bambus eiga fund með Fagfélögunum á mánudag, þar sem ræddar verða ásakanir um stórfelldan launaþjófnað á hendur þriggja starfsmanna staðanna. Forstöðumaður kjarasviðs vonar að ekki þurfi að leita til dómstóla.
Kjarasvið Fagfélaganna tekur nú saman gögn vegna gruns um stórfelldan launaþjófnað á veitingastöðunum Bambus og Flame í Reykjavík. Fagfélögin eru regnhlífarsamtök nokkurra fagfélaga, þar á meðal Matvís, félags iðnaðarmanna í matvæla- og veitingageiranum.
Talið er að þrír starfsmenn frá Filippseyjum sem komu til landsins á vegum vinnuveitenda hafi unnið allt að sextán tíma vaktir á lágmarkslaunum sex daga í viku. Benóný Harðarson forstöðumaður kjarasviðs Fagfélanna segir um háar fjárhæðir að ræða.
Já, við getum svosem ímyndað okkur það að þau hefðu átt að vera á tvöföldum ef ekki þreföldum þeim launum sem þau voru á miðað við vinnutíma og miðað við þá launaseðla sem þau fengu útgefna.
Á mánudag eigi Matvís fund með eigendum staðanna, að ósk eigendanna. Þar leggi Matvís fram gögn og launakröfu fyrir hönd starfsfólksins. Gangist vinnuveitandi ekki við kröfunum þurfi að fara til dómstóla sem gæti tekið nokkra mánuði. Benóný vonar að svo fari ekki.
En ef hann sættir sig við kröfurnar og greiðir þær strax sem við vonum að gerist þá getur okkar fólk haldið áfram með líf sitt.
Davíð Wang, eigandi veitingastaðanna, vildi ekki veita fréttastofu viðtal. Hann sagði að margt væri byggt á misskilningi og þyrfti að skýra. Von væri á yfirlýsingu um málið eftir fundinn á mánudag.
Benóný kannast ekki við neinn misskilning.
það var þannig að fólkið vann tíu til sextán tíma á dag og það var þannig að þau voru á lágmarkstaxta Matvís og fengu engin vaktaálög, enga yfirvinnu, ekkert orlof eða aðrar greiðslur sem kveðið er á um í kjarasamningi Matvís og SA.
Forstöðumaður kjarasviðs fagfélaganna segir að eigendur veitingastaðanna Flame og Bambus skuldi þremur starfsmönnum sínum allt að þrisvar sinnum meira en þeir hafi fengið greitt í laun. Fundað verður með eigendunum vegna ásakanna um launaþjófnað á mánudag. 